[{"text_idx": "#000001", "text": "Dyluniwyd \u2018TRIUMPH Fest\u2019 yng Nghaeredin fel cyfle i ddod a\u0302 phobl ifanc, llunwyr polisi ac ymchwilwyr ynghyd i rannu dysgu am iechyd meddwl pobl ifanc. Roedd yn ddigwyddiad deuddydd a ddyluniwyd ac a arweiniwyd gan Grw\u0302p Cynghori Ieuenctid TRIUMPH. Roedd yn cynnwys cyflwyniadau a stondinau a oedd yn tynnu sylw at y gwaith mae pobl ifanc wedi bod yn ei wneud, cyfleoedd ar gyfer trafodaethau a gweithdai bywiog i ddatblygu ymchwil a sgiliau pobl ifanc mewn actifiaeth."}, {"text_idx": "#000002", "text": "Fe wnaethon ni \u2013 Rach, Nat, Britt a Lorna \u2013 deithio yno (ar y tre\u0302n) gyda che\u0302s o adnoddau a bag llawn byrbrydau, i ddweud wrth y byd am y gwaith rydyn ni wedi bod yn ei wneud yn CASCADE a Phrifysgol Caerdydd. Dechreuodd popeth yr ydym wedi bod yn ei wneud o gyllid cychwynnol gan TRIUMPH, lle\u2019r oedd un o\u2019u meysydd blaenoriaeth yn iechyd meddwl pobl ifanc sydd a\u0302 phrofiad o ofal."}, {"text_idx": "#000003", "text": "Mae ein prosiect cyntaf yn cael ei arwain gan Rhiannon Evans yn DECIPHer gyda Britt (aelod o CASCADE Voices) fel cyd-ymgeisydd. Arweiniodd Britt ar gyfranogiad pobl ifanc drwy ddylunio a chynnal cyfweliadau a dadansoddi\u2019r data. Ar y stondin, roedd gan bobl ddiddordeb mawr i glywed am ein canfyddiadau, a rhannodd eu profiadau o wasanaethau iechyd meddwl yn symud ar-lein, yn enwedig yn ystod COVID. Cymerodd rhai gopi o gylchgrawn THRIVE o\u2019r Rhwydwaith Maethu sy\u2019n cynnwys ein Rach ein hunain! (Ond gwrthododd hi lofnodi copi\u0308au.)"}, {"text_idx": "#000004", "text": "Ein hail brosiect, a ariannwyd drwy\u2019r grant \u2018Arloesi i Bawb\u2019 ym Mhrifysgol Caerdydd, oedd thema ein gweithgareddau rhyngweithiol ar y stondin. Mae Nat (aelod o CASCADE Voices) yn un o grw\u0302p o bobl ifanc sy\u2019n dylunio gwefan i ddod ag adnoddau iechyd meddwl at ei gilydd ar gyfer pobl ifanc sydd a\u0302 phrofiad o ofal. Fe ofynnon ni i bobl ifanc yn y digwyddiad pa dermau chwilio maen nhw\u2019n eu defnyddio wrth chwilio am gymorth ar-lein, a pha wasanaethau sydd wedi bod o les iddynt wrth chwilio am gymorth iechyd meddwl."}, {"text_idx": "#000005", "text": "Ar y tre\u0302n, gofynnon ni i bawb am eu huchafbwyntiau:"}, {"text_idx": "#000007", "text": "\u201cO\u2019n i\u2019n hoffi\u2019r gweithdy cyntaf drwy Debating Mental Health [dolen i\u2019r wefan]. Roedd yn dda cael trafodaeth, yn hytrach na gwrando ar eraill yn unig. Roedd yn gyfle da i siarad ag eraill a rhannu barn, a meddwl sut gallwn ni ddod o safbwyntiau gwahanol ond dal i gytuno am yr hyn rydyn ni\u2019n ceisio ei gyflawni. Ar y diwrnod cyntaf, hoffais y cyflwyniad am Project Hope a sut mae wedi mynd yn fyd-eang, a\u2019r gwaith gydag ethnigrwydd ac iechyd meddwl y mae\u2019r Young Changemakers yn ei wneud. Fe wnes i hefyd roi cynnig ar lawer o fwydydd newydd, ac roeddwn i\u2019n falch ohonof fy hun am adael fy nghartref yn y lle cyntaf.\u201d \u2013 Britt"}, {"text_idx": "#000008", "text": "\u201cRoedd yn dda dweud wrth bobl am ein prosiectau a\u2019r gwaith yr ydym yn ei wneud yn CASCADE. Hoffais y gweithgaredd olaf lle roedden ni\u2019n meddwl sut olwg fyddai ar gymdeithas sy\u2019n feddyliol iach i bobl ifanc \u2013 er i ni siarad yn bennaf am angen cael chwyldro! Roedd hefyd yn wirioneddol wych gallu rhoi cyfle i aelodau CASCADE Voices ymweld ag ardal arall o\u2019r DU a gweld sut mae ein gwaith yn cyd-fynd a\u0302 darlun ehangach.\u201d \u2013 Rach\u201cRoeddwn i\u2019n hapus iawn yr ymunodd Britt a Rach mewn dawns Ceildh gyda mi, a doedd hyd yn oed Nat ddim yn gallu gwrthsefyll dawnsio pan ddaeth y sleid Cha Cha ymlaen. Roedd yr ystod o brosiectau a arweinir gan bobl ifanc yn gwneud argraff arna i, a\u2019r egni sydd gan bawb wrth fynd i\u2019r afael ag iechyd meddwl pobl ifanc. Roedd pawb yn dod o brofiad a phersbectif gwahanol ond oll yn gweithio tuag at le gwell i bobl ifanc yn y gymdeithas. Roeddwn yn hapus ein bod wedi cael cynrychioli rhai o safbwyntiau pobl sydd a\u0302 phrofiad o ofal, a bod cyfranogwyr yn TRIUMPH Fest yn gyffrous am y gwaith rydym yn ei wneud yn CASCADE.\u201d -Lorna"}, {"text_idx": "#000009", "text": "Roedd y gwaith a wnaed i drefnu TRIUMPH Fest a\u2019i chadw dan arweiniad pobl ifanc o ddifri, wedi creu argraff arnom i gyd. Roedd yn teimlo fel gofod hamddenol a diogel, heb ormod o bwysau. Roedden ni wir yn gwerthfawrogi\u2019r ystafell dawel, a\u2019r teganau tynnu sylw i gadw\u2019n dwylo\u2019n brysur! Er ein bod ni i gyd wedi blino\u2019n la\u0302n ar o\u0302l teithio\u2019n o\u0302l, rydym yn gyffrous i fynd a\u0302 rhai o\u2019r syniadau a pheth dysgu ymlaen, rhoi cynnig ar rai o\u2019r gweithgareddau, a dilyn y cysylltiadau yr ydym wedi\u2019u gwneud."}, {"text_idx": "#000010", "text": "Ond nid gwaith oedd y cyfan: fe lwyddon ni i archwilio rhai o Gaeredin hefyd, edmygu\u2019r adeiladau, a hyd yn oed dysgu rhai hanesion erchyll!"}]